̀ у́бѡ, ѽ ча́до возлю́бленное! въ нача́лѣ увѣща́нія сло́ва, бы́вшыя къ тебѣ̀ покланя́емагѡ и человѣколюби́вагѡ бг҃а благодѣя̂нія не забыва́й, ѿвлека́емь краде́ніемъ ѕло́бы и уны́нія, но я̀же ѿ нача́ла рожде́нія твоегѡ̀ да́же до ны́нѣ, илѝ тѣлє́сная илѝ духѡ́вная благодѣя̂нія предъ̑ ѻча́ми полага́я, размышля́й ѡбъ̑ ѻ́ныхъ, и при́снѡ поуча́йся, по рече́нному: забыва́й всѣ́хъ воздая́ній єгѡ̀,да удо́бнѡ ко стра́ху бж҃ію и любвѝ се́рдце дви́жется, є́же испо́лнити по си́лѣ житіѐ ѻпа́сно, жи́тельство добродѣ́тельно, со́вѣсть благочести́ву, сло́во благосли́чно, вѣ́ру пра́ву, мудрова́ніе смире́нно, и про́стѣ рещѝ: всего̀ себѐ бг҃у возложи́ти, убѣжда́яся па́мятію благодѣя́ній єгѡ̀, я̀же прія́лъ єсѝ ѿ блага́гѡ и человѣколюби́вагѡ бг҃а, я́кѡ да сами́мъ ѡ себѣ̀, нѣ́кимъ ѡ́бразомъ, таково́ю благодѣя́ній па́мятію, па́че же содѣ́йствующей тѝ и свы́ше по́мощи, въ любо́вь и жела́ніе уязвля́ется се́рдце твоѐ: занѐ я̀же инѣ́мъ мно́гѡ лу́чшымъ тебѐ, не сотвори́лъ є́сть чу̂дная, неизрече́ннымъ свои́мъ человѣколю́біемъ тебѣ̀ сотвори́лъ є́сть